ՀՅԴ-ն ներկայացրեց սոցիալ-տնտեսական քաղաքականութեան հիմնադրոյթների սեփական նախագիծը - «ԱԼԻՔ» Օրաթերթ
You are here:Գլխաւոր էջ»Uncategorised»Տնտեսական»ՀՅԴ-ն ներկայացրեց սոցիալ-տնտեսական քաղաքականութեան հիմնադրոյթների սեփական նախագիծը
11/08/2018 - 08:20
«alikonline.ir» - Երէկ, օգոստոսին 10-ին տեղի ունեցաւ ՀՅԴ Բիւրոյի տնտեսական հետազօտութիւնների գրասենեակի կողմից մշակւած` «ՀՅԴ սոցիալ-տնտեսական քաղաքականութեան հիմնադրոյթների» նախագծի շնորհանդէսը: Տեղեկացնում է «yerkir.am»-ը:
Նախագիծը բովանդակում է Հայաստանի սոցիալ-տնտեսական զարգացմանը վերաբերող ՀՅԴ հիմնարար մօտեցումները, սկզբունքներն ու հաւաքական լուծումները:
ՀՅԴ Բիւրոյի անունից բացման խօսքով հանդէս եկած գիւղատնտեսութեան դաշնակցական նախարար Արթուր Խաչատրեանը նշեց, որ սոյն փաստաթուղթը, որի մշակումն սկսւել է դեռեւս ձմռանը, ներկայ պահին նախագծի վիճակում է, եւ ներկուսակցական ու աւելի լայն ֆորմատով քննարկումների արդիւնքում կը բիւրեղանայ ու կը դառնայ այն ուղեցոյցը, որի հիման վրայ կը մշակւեն հետագայ` աւելի գործնական նշանակութիւն եւ ուղղւածութիւն ունեցող տնտեսական փաստաթղթերը, որոնցով կառաջնորդւեն տնտեսական քաղաքականութիւն իրականացնելիս:
Այնուհետեւ ելոյթով հանդէս եկաւ ՀՅԴ Բիւրոյի տնտեսական հետազօտութիւնների գրասենեակի ծրագրերի համակարգող Թադէոս Աւետիսեանը, ով մանրամասն ներկայացրեց նախագիծը:
Նախագծին եւ նրա սեղմագրին կարելի է մանրամասն ծանօթանալ` այստեղ:
Նշենք, որ նախագիծն երէկւանից դրւել է հանրային բաց քննարկման՝ հրապարակայնացնելու, առաջարկներ ստանալու եւ շահագրգիռ քննարկումների արդիւնքներով առաջ քաշւած հիմնադրոյթները բարելաւելու նպատակադրմամբ:
Լրամշակւած նախագծի վերջնական տարբերակը եւս կը հրապարակւի եւ ՀՀ Ազգային Ժողովի առաջիկայ ընտրութիւններին ընդառաջ՝ հիմք կարող է հանդիսանալ ՀՅԴ նախընտրական ծրագրի համար:
ՀՅԴ սոցիալտնտեսական քաղաքականութեան նախագիծ